Дополнительные прошения и молитва для благодарственного молебна

по случаю успешного совершения хирургической операции

На мирной ектении:

 Миром Господу помолимся.

…

О еже милостивно нынешнее благодарение и мольбу нас, недостойных рабов Своих в пренебесный Свой жертвенник прияти и благоутробно помиловати нас, Господу помолимся.

О еже не возгнушатися благодарением нашим, во смирении сердца приносимем, о исцелении посредством хирургического врачевания тяжко болящаго раба Своего (болящия рабы Своея) (*имярек*), Господу помолимся.

О еже ныне услышати глас моления нас, недостойных рабов Своих, и благодатию Своею неотменно споспешествовати врачем, в трудех добротворных подвизающимся, Господу помолимся.

О избавитися нам от всякия скорби:

 Заступи, спаси, помилуй:

 Пресвятyю, Пречиcтую, Преблагословeнную, слaвную Владычицу нaшу Богородицу и Приснодеву Марию со всеми святыми помянyвше, сaми себе и дрyг дрyга, и вeсь живот нaш Христу Богу предадим.

Возглaс: Яко подобает Тебе всякая слава, честь и поклонение Отцу и Сыну, и Святому Духу ныне, и присно, и во веки веков.

Лик: Аминь.

На сугубой ектении:

Помилуй нас, Боже, по велицей милости Твоей:

…

Благодаряще всегда о всех, Тебе, Подателю жизни, сугубое благодарение ныне приносим, яко десницею Твоею всемощною, с небесе простертою, руку врача земнаго укрепил еси и болящаго (болящую) (*имярек*) здрава (здраву) паки соделал еси, темже и впредь милостию Твоею не остави ны: молим Ти ся, услыши и помилуй.

Яко ныне не презрел еси молитвы рабов Твоих, Господи, и острием врачебным, хирургическое врачевание соделавшим, страждущему (страждущей) исцеление паки подал еси, тако и впредь дела рук наших, во славу Твою совершаемая, исправи: молим Ти ся, услыши и помилуй.

Благоприятно, яко кадило благовонное, да будет Тебе, Всеблагий Владыко, благодарение наше, о исцелении тяжко болящаго раба Твоего (болящия рабы Твоея)(*имярек*), ныне Тебе возносимое, егоже милостивно восприим, низпосли паки щедроты Твоя людем Твоим, врачем мудрость и силу, страждущим терпение, нам же всем здравие и спасение даруй: молим Ти ся, услыши и помилуй.

Молитва

Господи, Иисусе Христе, Боже наш, Едине Врачу Истинне и Многомилостиве! Ты рекл еси усты апостола Твоего Павла, яко плоть и кровь Царствия Божия не наследуют; обаче, неизреченно от Девы воплотився и на землю снизшед, снизшел еси и к телесным немощем нашим, да, по плоти исцелевше, духом поработаем Тебе. Сего ради и днесь, мудростию ум просветив и крепостию руку раба Твоего, врача *(имярек)* утвердив, хирургическим врачеванием страждущему брату нашему (сестре нашей)(*имярек*) исцеление подал еси. Темже славим неизреченное Твое о нас промышление, воспеваем человеколюбие и лобызаем любовию Твое милосердие, грехи наша побеждающее. Ей, Господи, приими благодарственное сие наше моление, еже едиными усты и единем сердцем Тебе приносим, и, егда настанет час всемирнаго воскресения, сподоби нас востати в духовнем телеси, не имущем изъяна, и наследие Царства Твоего улучити, купно со всеми святыми возглашающе немолчную хвалу Тебе со Безначальным Твоим Отцем и Пресвятым Твоим Духом во веки веков. Аминь.